ระเบียบการประปานครหลวงระเบียบการประปานครหลวงฉบับที่ ๖๔ว่าด้วยการจดทะเบียนและประเมินผลผู้รับจ้างงานก่อสร้างของการประปานครหลวง (พ.ศ. ๒๕๔๖) [๑] โดยที่เห็นเป็นการสมควรปรับปรุงแก้ไขระเบียบการประปานครหลวงว่าด้วยการจดทะเบียนและประเมินผลผู้รับจ้างงานก่อสร้างของการประปานครหลวง ให้มีความเหมาะสมรัดกุมและสอดคล้องกับสภาพการณ์ในปัจจุบันยิ่งขึ้น อาศัยอำนาจตามความในมาตรา ๓๓ (๒)แห่งพระราชบัญญัติการประปานครหลวง พ.ศ. ๒๕๑๐ จึงวางระเบียบไว้ดังนี้ข้อ ๑ ระเบียบนี้เรียกว่า ระเบียบการประปานครหลวงฉบับที่ ๖๔ ว่าด้วยการจดทะเบียนและประเมินผลผู้รับจ้างงานก่อสร้างของการประปานครหลวง(พ.ศ. ๒๕๔๖)ข้อ ๒ ระเบียบนี้ให้ใช้บังคับตั้งแต่วันที่ ๘กรกฎาคม พ.ศ. ๒๕๔๖ เป็นต้นไปข้อ ๓ ให้ยกเลิก(๑)ระเบียบการประปานครหลวง ฉบับที่ ๖๒ว่าด้วยการจดทะเบียนผู้รับจ้างงานก่อสร้างของการประปานครหลวง (พ.ศ. ๒๕๔๔)(๒) ระเบียบการประปานครหลวง ฉบับที่ ๖๓ว่าด้วยการประเมินผลผู้รับจ้างงานก่อสร้างวางท่อประปาของการประปานครหลวง (พ.ศ.๒๕๔๔)บรรดา ระเบียบคำสั่งและหลักเกณฑ์อื่นใดที่มีข้อกำหนดในเรื่องเดียวกันกับที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ให้ใช้ระเบียบนี้แทนข้อ ๔ให้ประธานคณะกรรมการพิจารณาการจดทะเบียนผู้รับจ้างที่ได้รับการแต่งตั้งตามข้อ ๗ เป็นผู้รักษาการตามระเบียบนี้ข้อ ๕ ในระเบียบนี้ทะเบียนผู้รับจ้าง หมายถึงบัญชีรายชื่อนิติบุคคลเดียวหรือนิติบุคคลร่วมที่มีคุณสมบัติตามที่การประปานครหลวงกำหนดซึ่งการประปานครหลวงได้ขึ้นทะเบียนไว้เพื่อประโยชน์แก่การรับจ้างงานก่อสร้างของการประปานครหลวงผู้รับจ้าง หมายถึงนิติบุคคลเดียวหรือนิติบุคคลร่วมที่การประปานครหลวงได้ขึ้นทะเบียนผู้รับจ้างขีดความสามารถในการรับงาน หมายถึงวงเงินรวมสูงสุดที่การประปานครหลวงกำหนดให้ผู้รับจ้างที่จะสามารถรับจ้างจากการประปานครหลวงการประเมินผล หมายถึงการกะประมาณค่าให้คะแนนผลการปฏิบัติงานกับผู้รับจ้างเพื่อนำผลการประเมินมาใช้พิจารณาลงโทษหรือส่งเสริมสนับสนุนตามที่การประปานครหลวงกำหนดข้อ ๖การจดทะเบียนผู้รับจ้างและประเมินผลผู้รับจ้าง ตามระเบียบนี้มีวัตถุประสงค์ เพื่อ(๑)คัดเลือกผู้รับจ้างให้เหมาะสมกับลักษณะงาน(๒)กำหนดและปรับขีดความสามารถในการรับงานของผู้รับจ้างได้อย่างเหมาะสมตลอดเวลา(๓)ติดตามประเมินผลการปฏิบัติงานของผู้รับจ้างและพิจารณาลงโทษหรือส่งเสริมสนับสนุนผู้รับจ้างหมวด ๑คณะกรรมการพิจารณาการจดทะเบียนผู้รับจ้าง ข้อ ๗ให้การประปานครหลวงแต่งตั้งคณะกรรมการพิจารณาการจดทะเบียนผู้รับจ้างคณะหนึ่งเรียกโดยย่อว่าก.พ.จ. ประกอบด้วย คณะกรรมการไม่เกิน ๙ คน โดยมีอำนาจหน้าที่ ดังต่อไปนี้(๑)กำหนดหลักเกณฑ์และวิธีปฏิบัติตามระเบียบนี้ โดยความเห็นชอบของผู้ว่าการ(๒)พิจารณาการขอจดทะเบียนผู้รับจ้างรวมทั้งกำหนดระยะเวลาในการพิจารณาผลการจดทะเบียนตามลักษณะงานแต่ละประเภท(๓)พิจารณาการขอปรับเพิ่มขีดความสามารถในการรับงานของผู้รับจ้างแล้วนำเสนอผู้ว่าการอนุมัติ(๔) มีอำนาจลงโทษและหรือส่งเสริมสนับสนุนผู้รับจ้างและบุคลากรผู้รับจ้างจากผลการประเมินผลงานตามที่การประปานครหลวงกำหนดแล้วรายงานให้ผู้ว่าการทราบทุกครั้ง(๕)มีอำนาจแต่งตั้งคณะอนุกรรมการพิจารณาการจดทะเบียนผู้รับจ้างเรียกโดยย่อว่า อ.ก.พ.จ.เพื่อช่วยกลั่นกรองและหรือปฏิบัติหน้าที่ตามที่ ก.พ.จ. มอบหมายหมวด ๒การจดทะเบียน ข้อ ๘งานที่ต้องจดทะเบียนตามระเบียบนี้ ได้แก่ งานก่อสร้างของการประปานครหลวงประกอบด้วย งานก่อสร้างวางท่อประธาน งานก่อสร้างวางท่อจ่ายน้ำกับท่อบริการงานก่อสร้างงานโยธา งานก่อสร้างระบบส่งน้ำประปา งานก่อสร้างระบบน้ำดิบและหรือระบบผลิตน้ำประปาและหรือ สถานีสูบน้ำกับถังเก็บน้ำข้อ ๙การจดทะเบียนผู้รับจ้างตามระเบียบนี้ให้จดทะเบียนได้ทั้งในฐานะนิติบุคคลเดียวหรือฐานะนิติบุคคลร่วมในลักษณะ Joint venture หรือ Consortiumผู้รับจ้างรายที่ถูกเพิกถอนออกจากทะเบียนผู้รับจ้างและผู้รับจ้างชั้น ๓ ตาม ข้อ ๑๐จะไม่สามารถยื่นขอจดทะเบียนใหม่ทั้งในฐานะนิติบุคคลเดี่ยว และหรือนิติบุคคลร่วมได้จนกว่าจะพ้นระยะเวลาที่ถูกลงโทษหลักเกณฑ์วิธีปฏิบัติ และแบบของเอกสารการขอจดทะเบียนให้เป็นไปตามที่ ก.พ.จ. กำหนดเว้นแต่งานที่ต้องจัดจ้างร่วมกับส่วนราชการหรือรัฐวิสาหกิจอื่นหรืองานที่ใช้เงินกู้ ให้ปฏิบัติตามเงื่อนไขของส่วนราชการ รัฐวิสาหกิจหรือเจ้าของแหล่งเงินกู้นั้นข้อ๑๐ การประปานครหลวงจะจัดชั้น (Class)ของผู้รับจ้างที่ได้ขึ้นทะเบียนแล้วเป็น ๓ ระดับ คือ ผู้รับจ้างชั้น ๑ผู้รับจ้างชั้น ๒ และผู้รับจ้างชั้น ๓โดยผู้รับจ้างในแต่ละลำดับชั้นจะมีสิทธิดังนี้ผู้รับจ้างชั้น๑ จะได้รับสิทธิพิเศษจากการประปานครหลวงดังนี้(๑)สามารถรับงานก่อสร้างได้สูงเป็นสองเท่าของวงเงินขีดความสามารถในการรับงาน(๒)จะได้รับการพิจารณาให้เข้ารับงานที่การประปานครหลวงกำหนดว่าจะจ้างเฉพาะผู้รับจ้างชั้น๑ เท่านั้น(๓)จะได้รับคืนเงินค่าซื้อเอกสารประกวดราคา/สอบราคาในกรณีไม่ได้รับการคัดเลือกให้เป็นผู้ชนะในการเสนอราคา(๔) ได้รับการประกาศเป็นผู้รับจ้างชั้น ๑ ใน Internetของการประปานครหลวงผู้รับจ้างชั้น๒ สามารถรับงานได้ในวงเงินขีดความสามารถในการรับงานและสิทธิต่าง ๆตามหลักเกณฑ์ปกติในเงื่อนไขการจัดจ้าง และเงื่อนไขตามสัญญา ผู้รับจ้างชั้น๓ ไม่มีสิทธิซื้อเอกสารประกวดราคา/สอบราคาและหรือรับงานก่อสร้างของการประปานครหลวง จนกว่าจะได้รับการพิจารณาเลื่อนลำดับชั้นผู้รับจ้างจะได้รับการจัดอยู่ในชั้น(Class) ใด ให้เป็นไปตามหลักเกณฑ์และวิธีการที่ ก.พ.จ. กำหนดข้อ๑๑นิติบุคคลที่ประสงค์จะยื่นขอจดทะเบียนเป็นผู้รับจ้างงานก่อสร้างของการประปานครหลวงสามารถยื่นขอจดทะเบียนได้ตลอดเวลาโดยการประปานครหลวงจะพิจารณาการขอจดทะเบียนปีละ ๒ ครั้ง ยกเว้นงานที่มีเงื่อนไขผู้พันแหล่งเงินกู้เป็นอย่างอื่นให้ยื่นขอจดทะเบียนได้เป็นครั้งคราวตามประกาศของการประปานครหลวงข้อ๑๒ผลการพิจารณาการจดทะเบียนผู้รับจ้างจะต้องได้รับอนุมัติจากผู้ว่าการก่อนแล้วจึงประกาศใช้โดยผู้มีรายชื่อขึ้นทะเบียนไว้ จะมีสิทธิเข้ารับงานจ้างกับการประปานครหลวงได้ตามสิทธิในแต่ละระดับชั้นของผู้รับจ้างตามข้อ๑๐เพื่อประโยชน์ของการประปานครหลวงผู้ว่าการมีอำนาจยกเลิกทะเบียนผู้รับจ้างทั้งหมดและหรือให้จดทะเบียนใหม่เมื่อใดก็ได้ข้อ๑๓การประปานครหลวงจะพิจารณาทบทวนฐานะทางการเงินของผู้รับจ้างที่ได้รับขึ้นทะเบียนไว้เมื่อครบ๒ ปี เพื่อปรับลดหรือเพิ่มขีดความสามารถในการรับงานให้ถูกต้องตามความเป็นจริงเมื่อผู้รับจ้างลงนามสัญญาจ้างกับการประปานครหลวงแล้วขีดความสามารถในการรับงานจะถูกหักออกตามมูลค่างานของสัญญานั้น ในกรณีที่จำเป็นผู้รับจ้างอาจขอปรับเพิ่มขีดความสามารถในการรับงานได้โดยยื่นคำขอพร้อมรายละเอียดได้ไม่เกินปีละหนึ่งครั้งหมวด ๓การประเมินผล ข้อ ๑๔ผู้รับจ้างที่ได้รับการขึ้นทะเบียนไว้เมื่อได้ปฏิบัติงานจ้างกับการประปานครหลวงจะต้องได้รับการประเมินผลการปฏิบัติงานทั้งของผู้รับจ้างและบุคลากรผู้รับจ้างดังนี้(๑)ประเมินผลการปฏิบัติงานของผู้รับจ้างในทุกช่วงหกเดือนและประเมินผลครั้งสุดท้ายโดยสรุปรวมทั้งสัญญาเมื่องานแล้วเสร็จ(๒)ประเมินผลการปฏิบัติงานของบุคลากรผู้รับจ้างตลอดระยะเวลาที่ปฏิบัติงานอยู่หลักเกณฑ์และวิธีปฏิบัติในการประเมินผลการปฏิบัติงานในขั้นตอนต่างๆ ให้เป็นไปตามที่ ก.พ.จ. กำหนดหมวด ๔การลงโทษและการส่งเสริมสนับสนุน ส่วนที่ ๑การลงโทษ ข้อ ๑๕ผู้รับจ้างและบุคลากรผู้รับจ้างจะได้รับการลงโทษจาการประเมินผลการปฏิบัติงานและหรือความบกพร่องอื่นๆ แล้วแต่กรณี ตามหลักเกณฑ์ ขั้นตอนและวิธีปฏิบัติที่ ก.พ.จ. กำหนดดังนี้(๑)ผู้รับจ้างจะถูกตัดสิทธิมิให้รับงานจ้างใหม่กับการประปานครหลวงเป็นการชั่วคราวเมื่อไม่ผ่านเกณฑ์การประเมินในระหว่างอายุสัญญาจ้าง(๒)ผู้รับจ้างจะถูกปรับลดชั้นเมื่อการประเมินผลการปฏิบัติงานทั้งสัญญาไม่ผ่านเกณฑ์ที่กำหนดและหรือถูกปรับเนื่องจากงานล่าช้าเมื่อสิ้นสุดสัญญาเกินกว่าร้อยละ ๑๐ของวงเงินค่างานผู้รับจ้างที่ถูกปรับลดชั้นแล้วอาจได้รับการพิจารณาให้เลื่อนชั้นกลับขึ้นมาได้อีก(๓)บุคลากรผู้รับจ้างที่ไม่ผ่านเกณฑ์การประเมินจะถูกห้ามมิให้ปฏิบัติงานก่อสร้างของการประปานครหลวงเป็นการชั่วคราวหรือถาวรแล้วแต่กรณี(๔)ผู้รับจ้างจะถูกเพิกถอนออกจากทะเบียนผู้รับจ้างในกรณีใดกรณีหนึ่งหรือหลายกรณีร่วมกันดังนี้ก.ถูกตรวจพบว่าเอกสารส่วนใดส่วนหนึ่งที่ใช้ในการยื่นขอจดทะเบียนหรือยื่นเสนอราคาในการจัดจ้างเป็นเอกสารเท็จข. ถูกการประปานครหลวงบอกเลิกสัญญาเนื่องจากความผิดของผู้รับจ้างค[๒]. (ยกเลิก)ง. มีประวัติการถูกลงโทษ ลดชั้นไปอยู่ชั้น ๓ ถึง ๒ครั้งในเวลา ๕ ปีเมื่อผู้มีอำนาจสั่งลงโทษแล้วให้มีหนังสือแจ้งผู้รับจ้างและหรือบุคลากรผู้รับจ้างทราบภายใน ๑๕ วันส่วนที่ ๒การส่งเสริมสนับสนุน ข้อ ๑๖ผู้รับจ้างที่ได้รับการประเมินผลการปฏิบัติงานดีตามเกณฑ์ที่ ก.พ.จ. กำหนดจะได้รับการพิจารณาให้เลื่อนชั้น ซึ่งจะได้รับสิทธิพิเศษต่าง ๆตามที่กำหนดไว้ในแต่ละชั้น รวมทั้งจะได้รับการส่งเสริมสนับสนุนอื่น ๆ ตามหลักเกณฑ์ที่ก.พ.จ. กำหนดหมวด ๕การอุทธรณ์ ข้อ ๑๗ผู้รับจ้างและหรือบุคลากรผู้รับจ้างที่ถูกลงโทษตามระเบียบนี้มีสิทธิอุทธรณ์ต่อผู้ว่าการโดยทำเป็นหนังสือลงลายมือชื่อผู้อุทธรณ์ภายในกำหนด ๓๐วัน นับแต่วันทราบการสั่งลงโทษ และให้ผู้ว่าการเป็นผู้พิจารณาวินิจฉัยสั่งการเมื่อผู้ว่าการพิจารณาวินิจฉัยสั่งการอุทธรณ์เป็นประการใดแล้วให้แจ้งให้ผู้อุทธรณ์ทราบเป็นหนังสือคำวินิจฉัยสั่งการดังกล่าวให้เป็นที่สุดบทเฉพาะกาล ข้อ ๑๘เมื่อระเบียบนี้ใช้บังคับแล้ว ข้อกำหนดในข้อบังคับ ระเบียบคำสั่งใดหรือหลักเกณฑ์วิธีปฏิบัติใดที่ได้อ้างถึงระเบียบการประปานครหลวง ฉบับที่๖๒ (พ.ศ. ๒๕๔๔) และหรือฉบับที่ ๖๓ (พ.ศ. ๒๕๔๔)หรืออ้างถึงข้อกำหนดในระเบียบการประปานครหลวง ฉบับที่ ๖๒ (พ.ศ. ๒๕๔๔)และหรือฉบับที่ ๖๓ (พ.ศ. ๒๕๔๔) ให้ถือว่าอ้างถึงระเบียบ ว่าด้วยการจดทะเบียนและประเมินผลผู้รับจ้างงานก่อสร้างของการประปานครหลวง ฉบับนี้ในข้อกำหนดที่มีนัยเช่นเดียวกันแล้วแต่กรณีข้อ ๑๙บรรดาระเบียบ คำสั่ง หลักเกณฑ์หรือวิธีปฏิบัติที่ใช้บังคับอยู่ก่อนวันที่ระเบียบนี้มีผลใช้บังคับให้คงใช้บังคับได้ต่อไปเท่าที่ไม่ขัดหรือแย้งกับระเบียบนี้จนกว่าจะมีคำสั่งหลักเกณฑ์หรือวิธีปฏิบัติในเรื่องนั้น ๆ ตามระเบียบนี้ประกาศ ณ วันที่ ๘ กรกฎาคม พ.ศ. ๒๕๔๖สุธรรม ชัชวาลวงศ์ผู้ว่าการ การประปานครหลวงระเบียบการประปานครหลวง ฉบับที่ ๖๔ ว่าด้วยการจดทะเบียนและประเมินผลผู้รับจ้างงานก่อสร้างของการประปานครหลวง (พ.ศ. ๒๕๕๐)[๓]ข้อ ๒ระเบียบนี้ให้ใช้บังคับตั้งแต่วันที่ ๑ กุมภาพันธ์ พ.ศ. ๒๕๕๐ เป็นต้นไปสุกัญญา/ผู้จัดทำ๑๑ มกราคม ๒๕๔๙สุเมธ/ปรับปรุง๒๐ กรกฎาคม ๒๕๕๘[๑] ราชกิจจานุเบกษา เล่ม ๑๒๐/ตอนพิเศษ ๑๐๔ ง/หน้า ๑๗/๙ กันยายน ๒๕๔๖[๒] ข้อ ๑๕ (๔)ค ยกเลิกโดยระเบียบการประปานครหลวง ฉบับที่ ๖๔ ว่าด้วยการจดทะเบียนและประเมินผลผู้รับจ้างงานก่อสร้างของการประปานครหลวง (พ.ศ. ๒๕๕๐)[๓] ราชกิจจานุเบกษาเล่ม ๑๒๔/ตอนพิเศษ ๒๑ ง/หน้า ๖๔/๒๓ กุมภาพันธ์ ๒๕๕๐